khistorydata/jeongjo-sjw-relations huggingface dataset:
정조 9년
乙巳八月初八日卯時。上御誠正閣。藥房入診入侍時。都提調徐命善。提調趙時俊。副提調沈豐之。閣臣尹行任。假注書尹悌東。記注官承膺祚。記事官金鳳顯。醫官吳道炯徐命緯康命吉丁文壽。以次進伏訖。命善曰。聖體。若何。上曰。一樣矣。命善曰。王大妃殿氣候。若何。上曰。少有差勢矣。命善曰。惠慶宮氣候。若何。上曰。一樣矣。時俊曰。醫官等。皆已待令矣。以爲入診。何如。上曰。姑置之。命醫官先退。又命來待諸臣入侍。賤臣承命出。與校正大臣李福源。備局有司堂上金華鎭鄭民始徐有隣。稟事堂上趙㻐洪良浩鄭昌聖金履素徐有大。同副承旨柳焵偕入進伏。上曰。昨日安樂峴役處。卿等皆見之耶。予意則極爲張大矣。命善曰。役處雖甚張大。完役甚爲神速。且連値潦雨之中。子來之民。可謂不日成之矣。上曰。自始役之日。至今日。可謂無日不雨。園役如是速完。此莫非董事之臣。殫勞勤誠之致。命善等曰。以臣等之賤見。役處自此生顔。果然好矣。昌聖曰。安樂峴今旣修治。而峴下兩邊。皆是民畓故。每値夏潦。則田水左右泛溢。輦路及橋梁。乍築旋圮。不可不疏通其水道。然後可免每每潰決之患。而其下民畓。勢必損傷。是爲難處矣。上曰。出擧條。與補土堂上相議。以爲完實修治之地。可也。出擧條上曰。明日宮園儀奉詣時。服色何以爲之。而校正諸臣。亦皆隨班耶。上冊印時。校正之臣。皆已隨班。亦以此例擧行。似好矣。福源曰。處所以何處爲之乎。上曰。上國朝寶鑑之時。處所以春塘臺爲之。而其時節次。極甚張大。百官皆參班。服色以朝服用之矣。明日景慕宮展拜後。仍行奉安儀。親行省牲省器。百官之臨時改服。似有窘速之弊。仍用朝服。可也。此係本宮之大事。進書時節次與處所。一依上寶鑑例爲之。禮判與檢敎直提學出去。取考節目以奏。履素曰。奉安時。時刻何以爲之耶。上曰。出宮時。仍爲之。而當有下敎矣。福源曰。宮園儀進書時。依國朝寶鑑例擧行事。有命矣。讀序文一節。依例磨鍊乎。上曰。今番則除之。可也。出擧條上曰。卿等以次進前稟事。可也。㻐曰。糧餉廳屯田爲七千餘結。而時起收稅。不過二千餘結。陳荒之頉。殆至五千結之多。不近事理。此是猾吏奸民輩。欺罔隱漏之故。而守令鮮能覈察。漏結雖多。全不査括。以致軍需之難繼。每以戶曹經費。移下貸用。揆以事體。誠極寒心。從前筵稟申飭。非止一再。而時月稍久。慢忽如前。今年則各別嚴飭。使之別定監色。一一踏驗。從實修報。而亦自本廳。抽栍摘奸。如有以起爲陳虛實相蒙之弊。則當該守令。從重嚴勘。監色刑推定配。以爲懲礪之意。出擧條。預爲申飭。何如。上曰。依爲之。出擧條昌聖曰。臣待罪譯院。而適有言端故。敢此仰達矣。每當科時。院生輩之出入場屋。雖非異事。其中已登譯科者。法不當冒赴於小科。而間多隨人冒入云。不但禁令之漸弛。近來科場之不嚴。亦甚可駭。此後嚴加申飭。已登譯科者。或闌入現捉。則當該行首院任掌務官。從重勘罪。宜矣。上曰。依爲之。出擧條華鎭曰。此慶尙監司鄭昌順狀啓也。以今番倭館修改時容入材木。萊府近處松田中。不合船材者。依例烙給事。統制使處。令廟堂稟旨分付爲辭矣。改建時容入材木。酌量斫給之意。前已筵稟行會。而數爻成冊。今已報來。就議大臣後。依例烙給事。分付統制使處。何如。上曰。係是應行之事。依狀請施行。可也。出擧條有大曰。銅龍門軍兵入直處所。甚爲狹窄。略干間數。添造以給。然後可以容接故。敢此仰達。上曰。此後依司僕例。軍兵內入直處所。本營主管擧行。可也。出擧條上曰。北評事。果不欲下去乎。試期不遠。日字漸迫。且於昨日申飭之後。終不欲下去云。國綱所在。焉敢如是遲滯。更爲嚴飭。今日內。下直。可也。豐之曰。見今試期迫頭。而平安南道京試官李敬一。方帶臺職。何以爲之乎。敢稟。上曰。本職許遞。可也。出擧條良浩曰。昨伏見擊錚原情。則多有關係風化與紀綱者。誠非細憂。因此而竊有所懷敢達矣。夫法者。禁於已然。禮者。防於未然故。先王之制。失禮則入刑。聖人之訓。導禮先於齊刑。爲治之本末。蓋如是矣。近來禮敎。漸不興行。風俗日益婾薄。獄訟滋繁。不勝其糾正。有非一朝夕之所可矯革。而伏見日前審理判付。若曰風化爲重。按獄爲輕。凡於裁斷之際。皆以敦風勵俗爲先。臣不勝欽仰。此誠定民志之一大機也。自今京外。若有卑幼之凌辱尊長。至親之爭財相訟。吏隷之告訐官長。下賤之侵侮士夫者。先治其犯分敗俗之罪。然後本事若有不可不聽理者。亦有存重之序。俾知恥格之方。則小民庶有感悟懲創之道。以此先事而告戒。自當畏法而遠罪。請以此意。出擧條。內而法司。外而諸路。播告曉諭。使民咸仰朝廷敦風化之德意。何如。上曰。依爲之。出擧條命書傳敎曰。政官牌招開政。又命書榻敎曰。北評事沈樂洙。各別催促。當日辭朝。又命書傳敎曰。違牌承旨許遞。前望單子入之。待下批牌招察任。又命書榻敎曰。進御人蔘養胃湯前方中。減人蔘二分。自今日煎入。上曰。近日潦水。誠可悶也。昨見海伯狀啓。則四邑雨水過多。民舍之被溺。人命之渰沒。至於此多。聞甚矜惻。豈無朝家慰恤之擧。亦依近例。別施恤典。可也。徐判府事。亦見此狀啓耶。命善曰。狀本。雖未及見。俄者得聞。而民命之致弊。若是夥然云。甚可慘惻矣。仍命退。諸臣以次退出。
정조 9년
乙巳八月初八日辰時。上御重熙堂。右承旨入侍時。右承旨徐鼎修。假注書李德鉉。記事官金鳳顯尹行任。以次進伏訖。上命書傳敎曰。都承旨同副承旨。馳詣受香所。奉審摘奸以來。命書榻敎曰。引避承旨許遞。前望單子入之。上曰。王大妃殿進御人蔘粟米飮。今姑停止。加味異功散。自今日一貼式。限三貼煎入。出榻敎命退。承史以次退出。
정조 9년
乙巳八月初八日未時。上御重熙堂。右承旨入侍時。右承旨趙興鎭。假注書李德鉉。記注官承膺祚。記事官金鳳顯。以次進伏訖。上命讀公事訖。命退。承史以次退出。
정조 9년
行都承旨沈豐之坐。行左承旨李度默坐直。右承旨趙興鎭坐。左副承旨李祖承坐。右副承旨柳焵坐。同副承旨金夢華坐直。注書金孝建仕一員未差。假注書李德鉉仕直。事變假注書鄭冣行仕。
정조 9년
大駕詣景慕宮。入齋室後。奎章閣政院玉堂藥房朝廷二品以上六曹堂上口傳問安。答曰。知道。
정조 9년
李度默啓曰。今此試官望中。時無職名人。令該曹口傳付軍職。何如。傳曰。允。
정조 9년
傳于金夢華曰。親審時。陪從近侍及武臣。一體應試事。分付。
정조 9년
吏曹口傳政事。以金履素爲掌樂院提調。
정조 9년
傳于沈豐之曰。留院公事入之。
정조 9년
傳于金夢華曰。今番園所役事。雖微賤執役之卒。共欲霑惠。況有己丑已例。補土所隨往吏隷及各色軍中。明日擧案未參人。如有自願應試者。一體許赴事。卽爲分付。親審時。隨往校卒等。亦爲許赴事。分付。
정조 9년
金夢華。以吏批言啓曰。判書鄭尙淳疏批未下。參判未差。小臣獨政未安。何以爲之。敢稟。傳曰。只出緊任。
정조 9년
有政。吏批。判書鄭尙淳疏批未下。參判未差。參議黃昇源進。左副承旨李祖承進。以李致中爲右尹。徐鼎修爲禮曹參議。朴祐源爲大司成。左承旨李度默今加嘉善加資事。承傳。冬至書狀官單宋銓。
정조 9년
兵批。判書趙時俊進。參判金尙集病。參議柳誼入直進。參知李夔病。右承旨趙興鎭進。以姜世晃爲都摠管。李潤集趙道源爲訓鍊院主簿。副護軍單洪宗藎鄭萬始姜。副司直單李敬養趙尙鎭李祖源尹㬦李顯默洪樂恒趙濟魯。副司果單金履翼。
정조 9년
金夢華。以司僕寺一二提調言啓曰。明日殿座時。本寺正。當爲進輿差備。而正李泰永。移拜應敎。其代。令該曹口傳差出。以爲進參之地。何如。傳曰。允。
정조 9년
兵曹口傳政事。副司果單金魯直。
정조 9년
柳焵。以吏曹言啓曰。今此文宣王釋奠祭。東西廡分獻官及諸執事。例以文官塡差。而其中禮曹兵曹工曹郞廳。明日動駕進書時。以各其差備進參。故敢不得已以生進蔭官塡差推移。改付標以入之意。敢啓。傳曰。知道。
정조 9년
李度默。以兵曹言啓曰。因宣傳官廳啓下單子。內吹螺赤金聖大等十一名。木綿各一疋施賞之意。敢啓。傳曰。知道。
정조 9년
金夢華。以戶曹言啓曰。因內需司草記。恩彦君房手本。禮山綠野坪。平澤野里坪事。判付內。因上言事。已付戶曹處置後。草記。此手本二度。與此草記粘連卽爲送于戶曹。以爲今日內草記之地可也事。命下矣。平澤野里坪則道臣査報。前已來到。以爲此是校院位畓及衆民量付之地。元在夏瞞告宮房之罪。自本道。將欲嚴處云。道臣之査報如此。更無可論。禮山綠野坪則本道査報。姑未上來。而觀此宮房手本。則其事實。與禮山民人等上言內辭緣。一切相左。自臣曹。有難遙度。決折於片言之間。而第以手本內辭緣論之。則本邑五度査報營門。再次決給云。而末乃曰。營邑未免見欺。不欲以當初約條決給云。則此便是自告其理屈見落之證。道臣査報。雖未上來。本事立落。可以揣知。且揆以訟體。參以事理。野里坪則數年之間。尹哥元哥。遞相賣買。頻頻易主。纔囑訓營。復瞞宮房。其間情狀。有不可掩。綠野坪則藉曰其父之所築。曹有微勞。而五十年棄置之餘。猝然起訟。將欲橫奪。屢訟屢屈。則畢竟又以訓營及宮房。作爲附託憑藉之所。以逞其弄奸欺瞞之計。誠極駭痛。盜賣徵於盜賣。則宮房自可以推尋本價。民田還他民田。則衆怨亦可以氷釋。此草記。別無擧行之事。置之。何如。傳曰。允。自宮房。還推本價於盜賣人處云者。卿之草記。亦有意見。移送刑曹。依前草記刑推。價本盡數推給後。使之發配。可也。
정조 9년
沈豐之。以吏曹言啓曰。來丙午式年監試初試試官。今方擬入。而其中前應敎李泰永。前司諫安廷鉉。前持平白師謹。前執義洪周萬。時無職名。令該曹口傳付軍職。何如。傳曰。允。
정조 9년
左議政洪樂性箚曰。伏以。宮園之儀文增修。親上之盛禮克擧。吉日載屆。積雨新晴。慕伸羹墻。孝光簡冊。伏不勝欽仰頌祝之至。第臣。一病三朔。委頓床褥。大小常禮。一味闕焉。至於再昨園幸。今日盛擧。俱未能躬參陪班。仰覩縟儀。以伸歡忭之忱。臣分已蔑。邦憲難逭。有臣如此。生不如死。且昨陳一箚。今陳一箚。重犯瀆擾之罪。惶隕震越。罔知措躬之所。伏乞聖明。亟降威罰。俾國體。毋至壞損。法綱得以昭張焉。取進止。答曰。省箚具悉卿懇。未參何傷。卿須安心勿辭。益加愼攝。仍傳曰。此批答。遣史官。傳諭于左議政。
정조 9년
乙巳八月初九日辰時。上御春塘臺。受宮園儀。詣奉謨堂展拜。詣景慕宮親上。仍行秋享。省牲省器入侍時。行都承旨沈豐之。左承旨李度默。右承旨趙興鎭。左副承旨李祖承。右副承旨柳焵。同副承旨金夢華。記事官金孝建。假注書李德鉉。記注官承膺祚。記事官金鳳顯。以次侍立訖。左通禮跪啓請外辦。上具遠遊冠絳紗袍。乘輿而出。左右通禮前導。至降輿所。左通禮跪啓請降輿。上降輿陞座。左通禮跪啓請執圭。豐之跪進圭。上執圭。尙瑞院官。捧寶置于案。典寶。捧奎章之寶置于案。承史分左右而入。引儀引侍臣。入就拜位。贊儀唱鞠躬四拜興平身。侍臣鞠躬四拜興平身訖。引儀引侍臣回班。相向立。領敦寧鄭存謙。判府事徐命善。原任提學李徽之。提學吳載純。檢校直提學鄭民始。原任直提學徐有防。直提學朴祐源。檢校直閣徐龍輔。原任直閣鄭東俊。檢校待敎李崑秀尹行任。判府事李福源。工曹判書金華鎭。漢城判尹鄭昌聖。景慕宮令吳翼煥。禮曹判書金履素。正郞趙夢鶠。俱以朝服。陪宮園儀彩輿。安于權安幄次。時至。校正諸臣。陪彩輿。進發。細仗鼓吹前導。將至堂庭。時原任大臣閣臣校正諸臣及禮曹堂郞。各就其班。奉書官柳得恭朴齊家。就進書彩輿。左右對。奉書函。奠于進書案。上降復位。贊儀唱鞠躬四拜興平身。時原任大臣閣臣校正諸臣以下。鞠躬四拜興平身。贊儀唱跪。時原任大臣閣臣校正諸臣以下跪。奉書官一人。陞自西階。進開書函。奉宮園儀。詣御座前。奠于展書案。降復位。奉書官一人。奉宮園儀奠于安寶案。上安寶官。陞自西階。詣安寶案前。安寶訖。奉書官安寶官。俱降復位。贊儀唱俯伏興四拜興平身。時原任大臣閣臣校正諸臣以下。俯伏興四拜興平身。奉書官二人。陞自西階。奉宮園儀。還置於函。安于彩輿。陪詣宜春門外。權安幄次。左通禮跪啓請釋圭。上釋圭。豐之跪受圭。左通禮跪啓請降座。左右通禮導上。詣奉謨堂。入小次。奉安時至。左通禮詣小次前。跪啓請出次。上出次。左通禮跪啓請執圭。豐之跪進圭。上執圭。左右通禮導上。詣祗迎位。西向立。宮園儀彩輿至。左通禮跪啓請鞠躬。上鞠躬。過卽平身。左通禮跪啓請釋圭。上釋圭。豐之跪受圭。左右通禮前導。還入小次。閣臣奉出宮園儀。執事官隨之。奉安于御書欌。封瑣畢。還至小次。前原任提學李徽之。跪啓奉安禮成。左通禮跪啓禮畢。展拜時至。引儀。引時原任閣臣校正諸臣。就拜位。左通禮。詣小次前。跪啓請出次。上出次。左通禮跪啓請執圭。豐之跪進圭。上執圭。左通禮詣版位北向立。左通禮跪啓請鞠躬四拜興平身。上鞠躬四拜興平身。時原任閣臣校正諸臣同。左右通禮導上。陞自東階。入詣堂內奉審訖。左右通禮導上。至乘輿所。左通禮跪啓請乘輿。上乘輿。左通禮前導詣小次前。左通禮跪啓請釋圭。上釋圭。豐之跪受圭。左通禮跪啓請降輿。上降輿入小次。景慕宮奉安宮園儀彩輿將至。左通禮跪啓請出次。上執圭出次。左右通禮前導。詣祗迎位西向立。彩輿至。左通禮跪啓請鞠躬。上鞠躬。過則平身。左通禮跪啓請釋圭。上釋圭。左通禮跪啓請乘輿。上乘輿。出明政門。左通禮跪啓請降輿乘輦。上降輿乘輦。命書榻敎曰。擧行極爲駭然。掌樂院堂上遞差。令該曹口傳差出。又命書傳敎曰。禮房承旨馳詣文廟。奉審摘奸以來。仍命書榻敎曰。差祭承旨許遞。前望單子入之。入之。李度默落點。仍命先入侍。後謝恩。駕至館峴。命書傳敎曰。差祭吏曹堂上許遞。前望單子入之。詣景慕宮。至降輦所。左通禮跪啓請降輦乘輿。上降輦乘輿。左右通禮前導入大次。展拜時至。左通禮跪啓請外辦。上改具冕服以出。左通禮跪啓請執圭。上執圭。左通禮跪啓請乘輿。上乘輿。左右通禮前導。至降輿所。左通禮跪啓請降輿。上降輿。左通禮前導。詣展拜版位。北向立。左右通禮跪啓請鞠躬再拜興平身。上鞠躬再拜興平身。宗親文武百官同。左右通禮導上。陞詣廟內奉審訖。左右通禮前導入小次。命本宮都提調入侍。仍命其子宇鎭扶入。賤臣承命出。與金尙喆偕入進伏訖。上曰。卿之今日登筵。可謂異常矣。尙喆曰。脚部尙今不仁矣。尙喆曰。朝晝異候。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。中宮殿氣候。若何。上曰。一樣矣。尙喆曰。世子宮凡節。何如。上曰。好在矣。尙喆曰。殿下。不以臣不肖。藥物寵賜不絶於病伏之時。臣之至今生存。莫非聖德矣。上曰。春間之事。今能記有。精神凡節。無異平日。亦爲異常矣。尙喆曰。小臣今日入來。專爲致仕而來。伏乞聖慈特許焉。上曰。朝家所恃者。卽元老也。豈可遽許乎。尙喆曰。臣於國家。實爲無用留之何益。上曰。久坐似難。先爲退出。似好矣。待秋涼。可以登筵否。尙喆曰。或得小差。可以入對矣。尙喆退出。上命本宮提調入侍。賤臣承命出。與鄭昌聖。偕入進伏訖。上曰。卿先後校正則盡參。不是偶然。今番不可無賞典矣。昌聖曰。校正之役。不甚難。亦是臣分所甘。何賞有哉。上曰。以本宮言之。宮園儀。便是五禮儀。昌聖曰。聖敎誠然矣。命書傳敎曰。提調口傳之命。在動駕前。亞銓許遞之命。在乘輦後。而觀此望單。以自已首擬者。吏參事。揆以事面。誠極未安。吏曹參判李敬養爲先從重推考。宮園儀親上時至。左通禮詣小次前。跪啓請外辦。上仍具冕服。盥洗執圭以出。禮儀使前導。詣版位北向立。禮儀使跪啓請鞠躬再拜興平身。校正諸臣以下。宗親文武百官同。禮儀使導上。詣褥位北向立。捧宮園儀官。奉宮園儀函。由正階陞。擧案者捧案隨之。引儀。引校正諸臣。班首李福源陞自東階。禮儀使跪啓請跪搢圭。上跪搢圭。校正諸臣以下宗親文武百官同。擧案官。捧案跪置於神座前。俯伏興。捧宮園儀官。捧宮園儀函。跪授福源。福源跪受。跪進于上。上受以授度默。度默跪受。以授捧宮園儀官。捧宮園儀官跪受。詣廟內。跪置於案。俯伏興。捧宮園儀官及擧案者。俱降復位。禮儀使跪啓請執圭。俯伏興平身。上執圭。俯伏興平身。校正諸臣以下宗親文武百官同。廟司。帥其屬。奉宮園儀函。安于欌訖。福源降復位。禮儀使導上。還復位。禮儀使跪啓請鞫躬再拜興平身。上鞠躬再拜興平身。校正諸臣以下宗親文武百官同。禮儀使跪啓請禮畢。左右通禮導上。詣祭器位。省器如儀訖。左右通禮。導上還出東門外。至乘輿所。左通禮跪啓請釋圭。上釋圭。豐之跪受圭。左通禮跪啓請乘輿。上乘輿。左右通禮前導。至大次外。跪啓請降輿。上降輿。左右通禮前導入大次。省牲時至。左通禮跪啓請出次。上改具遠遊冠。絳紗袍以出。省牲如儀訖。還齋殿宮時至。左通禮跪啓請外辦。上仍具遠遊冠絳紗袍以出。左通禮跪啓請執圭。豐之跪進圭。上執圭。左通禮跪啓請乘輿。左右通禮前導。至大門外。左通禮跪啓請降輿乘輦。上降輿乘輦。由貳極門還內。諸臣以次退出。
정조 9년
乙巳八月初九日午時。上御重熙堂。軍士房承旨入侍時。右承旨趙興鎭。假注書李德鉉。記事官李崑秀尹行任。以次進伏訖。上命書傳敎曰。宮園儀。丙申雖已編成。伊後。間多刪潤。今番始得完役是書矣。本宮典章事體。無異於大典及五禮儀等書。年前寶鑑成書後。親上太廟。旣用英陵朝故事。況是書乎。今日親上之擧。槪有意也。丙申以後。鱗次編序諸臣。姑未論賞。親上之後。尤宜有酬勞之典。判中樞府事李福源。丙申編修。己亥跋文撰進。今年增補本校正。御製序文書進。廐馬一匹面給。安東府使柳義養。丙申至己亥。校正刊印。勤勞最著。漢城府判尹鄭昌聖。增補校正及原書監印之勞。不下於柳義養。竝熟馬一匹面給。行工曹判書金華鎭。丙申以營建堂上編修。半熟馬一匹賜給。原春監司李時秀。副司直金宇鎭。己亥監印。兒馬一匹賜給。本宮令吳翼煥。今年監印陞敍。親上時對擧禮房承旨李度默加資。禮儀使金履素。堂上執禮金宇鎭。堂下執禮趙弘鎭。捧冊官申耆。各半熟馬一匹賜給。擧案執事金履裕金聖規。褥席執事尹羲厚。各兒馬一匹賜給。捧書官朴齊家柳得恭。各上弦弓一張賜給。監董外閣官柳弘之加一資。資窮則代加。太廟守僕。本宮守僕。通禮院事知書員一人。考例施賞。畫員寫字官唱準計士等。令本衙門。高品付料。員役工匠。令該曹。考例區別。分等施賞。今番賞典。一人雖兼數事。毋得疊授。加資今日政下批。命書榻敎曰。進御人蔘養胃湯。自明日停止。命退。承史以次退出。
정조 9년
行都承旨沈豐之坐。左承旨李亨元坐。右承旨趙興鎭坐。左副承旨李祖承坐。右副承旨柳焵坐直。同副承旨金夢華坐直。注書金孝建仕一員未差。假注書李德鉉仕直。事變假注書鄭冣行仕。
정조 9년
以京畿監司狀啓。進上生雉。依例參半代捧事。傳于柳焵曰。依狀請施行。分付廚院。亦爲依此施行。
정조 9년
以十一日。輪對。取稟。傳于柳焵曰。爲之。
정조 9년
有政。吏批。判書鄭尙淳疏批未下。參判未差。參議黃昇源進。左副承旨李祖承進。以韓光近爲司諫。趙濟魯爲副校理。閔台爀爲刑曹參議。韓德彬爲禁府都事。申史源爲禮山縣監。鄭信達爲監察。監察金胤行。都摠經歷李昌會相換。監察李敬進。都摠都事金樂命相換。監察沈能寬。都摠都事李元植相換。監察張集紹。武兼尹範行相換。以趙衍德爲司僕正。
정조 9년
兵批。判書趙時俊進。參判金尙集病。參議柳誼入直進。參知李夔病。右承旨趙興鎭進。以張履綱爲武兼。柳和源爲宣傳官。徐敬默爲彌串僉使。徐英輔爲訓鍊正。副司直單李度默。
정조 9년
柳焵。以弘文館言啓曰。新除授副校理徐美修。時在洪忠道溫陽地。經筵入番事緊。請斯速乘馹上來事下諭。傳曰。依啓。
정조 9년
柳焵。以弘文館言啓曰。新除授應敎李泰永。卽爲牌招察任。何如。傳曰。允。
정조 9년
柳焵。以戶曹言啓曰。宗親府草記內。本府金川折授處。移屬訓局後。以訓局順天地山火田六十結。自訓局筵稟給代矣。此地。以龍洞宮廢棄之地。今爲還屬本宮事。已爲啓下本府。當初折受金川土地。還屬本府事。據批旨內。係是田畓事。令戶曹稟處可也事。命下矣。取考文書。則今此金川土地之移屬於訓局。旣出於特敎。則特敎移屬之地。更請還屬。有關事體。到今無容更議。該府草記內辭緣。置之。何如。傳曰。允。
정조 9년
金夢華。以禮曹言啓曰。觀此豐德忠義衛李㙉上言。則其五代祖大司憲李有中。卽宣祖朝忠勤貞亮竭誠效節協策扈聖功臣德原君。而不幸嫡長孫義孝。嫡妾俱無子。而夫妻俱歿。久絶香火。遠近間族屬。實無昭穆可繼之人。勳臣不祧之位。奉祀之節。不廢而自廢。不得已一門諸族。合席相議。以六代孫復鉉。擇取奉祀。移宗完定。請令該曹稟處矣。勳臣奉祀。與他自別。事當依所請許施。而移宗奉祀。事體重大。議大臣後稟處事。曾有。定式矣。今此上言內辭緣。議大臣後稟處。何如。傳曰。允。
정조 9년
金夢華。以禮曹言啓曰。觀此南原幼學鄭昌祐等上言。則同邑居崔天奎。事親之誠。出於天賦。甘旨之供。菽水之繼。至老靡懈。只知世間。有孝親一事。及其母病。幾至皐復。而禱天血泣。竟致數日之回陽。晨昏省掃。有虎衛鬼燐童篲之異。且有二弟。同炊㸑同飢飽。門闌雍若。一道咸稱崔孝子。而不言其名。如非出天之孝。豈有孚格若是之卓異乎。特命旌表之典事。令該曹稟處矣。崔天奎事親之孝。于友之情。誠極卓異。在朝家褒揚之道。事當許施。而莫重恩典。不可以多士之呼籲。遽爾聽施。令本道道臣。博取公議。詳探實蹟。論理狀聞後稟處。何如。傳曰。允。
정조 9년
金夢華。以禮曹言啓曰。觀此順天幼學張照遠上言。則其五代祖忠毅公張潤。壬辰殉節。與文烈公金千鎰。忠毅公崔慶會。武愍公黃進。同享彰烈祠。其殉忠蒙褒。事蹟昭載於名臣輩。亂後實錄中。實非子孫之所可私言者矣。武愍公黃進。今春因其子孫之上言。特依宋象賢趙憲高敬命李福男四臣。親盡不祧之例。許令不祧。則其五代祖忠毅公潤世代寢遠。今當遞遷。其在子孫之心。不忍遽然埋安。乞依武愍公黃進不祧之例。特蒙不祧之典事。令該曹稟處矣。張潤與黃進。俱是壬辰殉節之人。而黃進旣蒙不祧之典。則張潤之不祧。恐不宜異同。事當依所請許施。而事係恩典。臣曹不敢擅便。上裁。何如。傳曰。依草記施行。可也。
정조 9년
柳焵。以禮曹言啓曰。觀此晉州幼學趙德鎭上言。則其五代祖一行八忠。俱是端廟朝生六臣中。貞節公旅之五代孫。壬辰甲子之變。俱爲殉節或謚或旌。有子有孫。香火不絶。而其中贈兵曹參判鵬。贈兵曹參議凝道。俱無子姓。招魂葬之。因絶香火。今至五世矣。今於先祖貞節公延謚之席。僉宗會同。以傍孫元奎祖禮敏。爲贈參判鵬之後。傍孫益載祖順邦。爲贈參議凝道之後。俾不絶勳臣奉祀事。令該曹稟處矣。勳臣奉祀。與他自別。且有諸宗僉議純同。事當依所請許施。而以已故之人。作爲人後。間或有已例。事異常規。臣曹不敢擅便。上裁。何如。傳曰。依草記施行。可也。
정조 9년
柳焵。以禮曹言啓曰。觀此忠州幼學趙相基上言。則其曾祖東晳。以至孝篤行。二去甲辰年。本道狀聞。自上特命給復。而其祖不敢以孝自處。辭免不受。仍爲身死矣。生前旣有給復之命。則死後。例有旌閭之事乎。自本道。其曾祖孝行旌門改紅漆事申飭。而其曾祖初無旌門豎立之事。而居在鄕曲。不識旌褒之判下與否。乞令該曹。依例褒榮事。呼籲矣。溯考本曹謄錄。則只有給復之文蹟。而元無旌閭之事矣。本道之改紅漆申飭云者。誠甚無義。插入無階之言。要作干恩之計者。事極無嚴。其屑越之罪。令道臣科治。上言內辭緣。置之。何如。傳曰。允。
정조 9년
柳焵。以禮曹言啓曰。觀此知禮幼學李遂泰上言。則其十代祖故敵愾佐理功臣戶曹判書延安君淑奇。以文武全才。際世祖成宗兩朝熙洽之運。出任征討之責。入盡贊襄之美。名位隆盛。事業輝爀。再策。鐵券。功存帶礪。稽之國典。法當得謚故。向在癸未年間。徵文於故參贊臣兪基。祗獻太常。而以事在百年前。則一經大臣筵稟。然後始得議謚。而嶺外遐蹤。無以先容於大臣。未得上達。因循至今。且撰狀之人。旣已作故。則例不許議謚故。今又受狀於前大提學臣黃景源。纔已奉納于弘文館矣。旣無相臣之筵白。則議謚之日。亦難保其得蒙節惠之典。特命有司。亟擧令典事。令該曹稟處矣。凡議謚之法。事在百年前。則雖豐功偉績。不宜泯滅者。必經大臣筵稟然後許施。果是前例。則固非臣曹所可擅便。上裁。何如。傳曰。依草記施行。可也。
정조 9년
柳焵。以禮曹言啓曰。觀此咸陽幼學禹廷台上言。則其曾祖弼寅。從曾祖弼良。祖琬。父洪傳。俱以篤行至孝。著於道內。咸稱三世四孝故。癸卯年冒死上言。而其父得蒙食物之恩。又於甲辰年上言。得蒙給復之恩。而其父今年爲八十四歲。泣謂其子曰。緣汝不肖。猥徹上言。罔極之天恩。只及於吾身。而不及於父祖。豈可私分之冒受乎。急詣闕下。呼籲還納之意。晝夜懇懇。乞令該曹。還納復戶。竝施旌閭之典事。令該曹稟處矣。當初朝家之分等許施。果是參酌之典。則今於成命之下。還納復戶竝施旌閭之請。跡涉干恩。事關後弊。上言內辭緣。勿施。何如。傳曰。允。
정조 9년
金夢華。以禮曹言啓曰。觀此羅州幼學金得麗上言。則其傍先祖贈領議政文烈公金千鎰。其子贈承旨象乾。俱無子姓故。以其外孫崔世勣。權奉祀事。以至五六代而法禮不當故。其後同宗相議。以其成奎。完定奉祀孫。而勳臣奉祀。事體自別。諸族聯名上言。特蒙承嗣之典。自禮曹。成給奉祀立案。奉還文烈公父子神位之意。行關本道。則同崔哥諸族。抵死牢拒。不奉朝令。作此悖理之擧。使其父。不得奉祀而身死。該曹達下奉祀立案。置於何地乎。亟令該曹詳正倫紀事。爲請矣。勳臣奉祀自別故。當初以聯名上言。特蒙承嗣之典。自本曹。成出立案。則崔哥之不有朝令。抵死牢拒。使其父。至於身死而未定者。誠極痛駭。同崔哥蔑法之罪。令該道道臣。査實重勘。文烈公父子祀版。依當初成命。使金成奎奉還事。另飭道臣。擧行後狀聞事。分付。何如。傳曰。允。
정조 9년
金夢華。以禮曹言啓曰。觀此新溪幼學吳弼文上言。則其先祖贈承義郞吳廷錄。與吳字敏李秀邦崔廷敏等三人。當丙子之亂。本縣聖廟位版。迫在焚蕩之境故。奮不顧身。忘其死生。躬護五聖位版及諸賢位版矣。亂後還安鄕校。以此功烈。其時道臣狀聞。竝蒙贈職旌閭之典。則四人等子孫。可謂鄕校之主人。而世遠人微。俱不錄於本縣儒任之列。豈不冤甚哉。乞令行關。竝錄儒案。以爲保護聖廟之地事。令該曹稟處矣。吳廷錄等四人。以保護聖廟位版之功。當初褒贈。在朝家酬勞之典。可謂極矣。而子孫之不錄儒案云者。直不過渠輩至微之事。敢冒猥越。至煩天聽。其猥屑無嚴之罪。令道臣科治。上言內辭緣。置之。何如。傳曰。允。
정조 9년
金夢華。以禮曹言啓曰。觀此晉州幼學鄭相寅上言。則其父故處士栻。孝悌之行。性理之學。蔚爲嶺儒之宗師。亦嘗尊慕皇明。終保節義。是爲崇禎遺民而海東高士也。道臣博採公議。已爲狀聞。而終未回啓。若將泯沒。其爲抑鬱。當如何哉。至若本道順興之故師傅洪宇定。榮川之故處士裵幼樟。皆以大明處士。道臣褒啓。果蒙貤贈之典矣。其父之學行節義。與裵洪二士。少無異同。亟命該曹。卽爲回啓。俾伸幽鬱之冤事呼籲矣。鄭栻之孝行節義之事實。俱入於本道狀聞中云。而久遠之事。難以徵信。更令該道道臣。取考當初狀聞。年條及行誼實蹟。論列狀聞後稟處。何如。傳曰。允。
정조 9년
金夢華。以禮曹言啓曰。觀此機張幼學鄭萊秀等上言。則本縣故通德郞金鍊。事親至孝。其父病劇。血指灌口。移時乃甦。其他當歸雉灸之爲藥。特其餘事。及遭父母之喪。廬殯六年。庚子甲辰之國恤。心喪三年。每當國忌。必北望四拜。爲師心喪。道內歎服。傳稱行誼故。今春上言。得蒙復戶之典。而未蒙旌贈。其子鳳儀。蚤承家訓。孝友純至。其父病劇。將終。血指灌口。乃得一日之回甦。其他人蔘生蟾之爲藥。每得神效。村人稱異。鄕士道儒。作詩稱尙。而亦未蒙旌贈之恩典。以金鍊復戶之孝。俾蒙旌贈之澤。其子鳳儀。竝爲旌褒事。令該曹稟處矣。金鍊之孝行。旣蒙復戶之典。則旌閭一款。不可輕議。今姑置之。其子事親之孝。果若純至。則在朝家激勸之道。査實後稟處。恐似得宜。令該道道臣。詳考實蹟。博取公議。狀聞後稟處。何如。傳曰。可謂忠孝雙全。卽令道臣。詳査狀聞後稟處。可也。
정조 9년
金夢華。以禮曹言啓曰。觀此樂安幼學張文煥上言。則自其五代祖贈判書張潤。至其父。連代登科。而其祖父翊漢。有嫡子。繼承宗統。又有側子三人。長子世暐。卽其父也。其父亦無正妻子。只有側子文煥故。以爲奉祀之地。而忽於其父身死之後。其父之弟世經。以其仲子文徵。立爲其父之養子。圖出禮斜。以有財産之致。冒此犯法之事。家庄田民。沒數放賣。墓祀節祀。廢而不行。不勝冤恨。冒死哀籲。伏乞査實罷養。以正人倫事。令該曹稟處矣。凡繼後之法。嫡妾俱無子。然後始乃立後。在法則然。而文徵之於世暐。旣是姪子。文煥之於文徵。又是庶從。則捨文煥取文徵。必有委折。其産旣敗。其身已故之後。諉以圖斜。托以正倫者。極涉疑怪。此等年久眩亂之事。決不當輕議。令該道道臣。詳査其世派。明覈其事實。論理狀聞後稟處。何如。傳曰。允。
정조 9년
李祖承。以賑恤廳言啓曰。俄有下敎於都監堂上。依筵敎。令該廳堂上。親執分給米斗後。草記事。命下矣。募軍一百六十三名。各米一斗式。合十石十三斗。依下敎。親執分給之意。敢啓。傳曰。知道。
정조 9년
趙興鎭。以訓鍊都監言啓曰。本局把摠李鼎勳。今日入直於金虎門矣。風病猝發。勢難察任。改差。何如。傳曰。允。
정조 9년
趙興鎭。以訓鍊都監言啓曰。今八月初十日。春塘臺親臨試射放時。依兵曹節目。弘化門軍七十五名。金虎門軍七十五名。待標信。除出一百名出番。把摠金致五。哨官鄭光述率領。觀豐閣前路列立。馬路作門五十名。各門分把。雜人一切嚴禁。而事畢後。還爲入直之意。敢啓。傳曰。知道。
정조 9년
李祖承。以訓鍊都監言啓曰。本局哨官崔命健。身病甚重。勢難察任。改差。何如。傳曰。允。
정조 9년
趙興鎭。以義禁府言啓曰。禮山縣監趙時種。令該府。拿問重勘事。傳旨。啓下矣。趙時種時在任所云。依例發遣府羅將拿來。何如。傳曰。允。曠務可悶。改差。今日政差出。可也。
정조 9년
趙興鎭。以義禁府言啓曰。兪漢炅曺翬振等。杖六十收贖。奪告身一等。李得駿罷職放送事。草記批旨內。如有功議各減一等事。命下矣。兪漢炅祖廣基。揚武原從功臣云。功減一等。笞五十收贖。解見任。別敍曺翬振十代祖繼商。靖國功臣。永安尉異姓五寸親云。功議各一等。笞四十收贖。附過還職。李得駿旣以罷職勘律。功議不得懸入之意。敢啓。傳曰。知道。
정조 9년
大司諫朴天行。掌令朴長卨。持平李羽晉。校理李錫夏金啓洛。副校理趙濟魯。正言鄭致淳柳畊。修撰兪漢敬成種仁。副修撰金履鏞啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。措辭現上答三司曰。不允。
정조 9년
大司諫朴天行。掌令朴長卨。持平李羽晉。獻納宋銓。正言鄭致淳柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
持平李羽晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫。期於得情。請尹得孚。設鞫得情。請金斗默抄選之望。亟施刊改之典。措辭見上答府曰。不允。第九件事。亟停勿煩。
정조 9년
正言柳畊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。措辭見上答院曰。不允。第十四件事。第十五件事。亟停勿煩。
정조 9년
判中樞府事李福源箚曰。伏以。日辰良吉。宮園儀親上禮成。聖孝克伸。欽仰普切。臣之承命校正者再。而前則就成本。略加修潤。今所增補。亦不過一二圖說儀注而已。昏鈍稽緩。動煩裁稟。愧懼則深。何勞之有。而天駟寵錫。遽下格外。竝與蕪辭拙筆而特賜提記。有若酬賞。雖聖意亶出於重其事體。而在於私心。萬萬惶赧。晏然承受。非分所安。猥以短箚。仰瀆微懇。伏乞亟命收還。以重賞典焉。取進止。答曰。省箚具悉卿懇。廐馬之錫。寔循彝典。卿其安心勿辭領受。仍傳曰。此批答。遣史官。傳諭于李判府事。
정조 9년
副司直李文源疏曰。伏以。祗謁園寢。聖慕克伸。秋霖適晴。鑾蹕穩旋。臣民頌忭。曷有其已。臣以無似。最荷殊遇。前後所被恩私。罔非踰涯。居常惶懼。若隕淵谷。至於園役監董。謬蒙任使。而若其及期完工。幸免僨誤者。亶由於我聖上出天之孝。靡極不盡。亦諸將臣綜事效力之致。臣何有毫分可紀之勞哉。格外寵資。聞命倘怳。誠欲鑽地以入。而不可得也。官忝儀曹。備員重役故。伊日飭敎之下。不敢不冒沒祗肅。而罔功之資。終難僥冒。日昨銀臺召命。又犯違傲之罪。臣於是。益不勝踧踖悚慄。敢暴肝膈之忱。仰瀆宸嚴之聽。伏乞聖明。俯賜諒察。亟許收還前命。使恩典無䙝。私分獲安。千萬幸甚。答曰。省疏具悉。卿其勿辭行公。
정조 9년
黃海監司嚴思晩疏曰。伏以。臣謬辱天眷。猥荷藩寄。揣才量分。實無勘承之望。日前疏籲。悉暴臣斷斷血懇。冀蒙鞶遞之恩。及承聖批。不賜允許。仍命速往。臣誠憮然失圖。愧懼冞切。再事瀆擾。亦非義分之所敢出。不得不一伸叩謝。黽勉爲冒赴之計。而第臣有區區微懇。臣之父母墳墓。在於楊州地。而臣自海島歸後。連縻職事。未乃請暇往省。今叨是任。又當遠離。獨享榮祿。已難禁風樹之慟。遙望瑩域。益不勝霜露之感。玆將悲苦之私。仰控慈覆之天。伏乞聖明。俯垂矜諒。趁臣辭陛之前。特許其一往掃灑。俾伸至情。不勝幸甚。答曰。省疏具悉。卿其依所請往省焉。
정조 9년
乙巳八月初十日卯時。上詣春塘臺。文武試射入侍時。行都承旨沈豐之。左承旨李度默。右承旨趙興鎭。左副承旨李祖承。右副承旨柳焵。同副承旨金夢華。記事官金孝建。假注書李德鉉。記注官承膺祚。記事官金鳳顯。檢校直閣鄭東俊徐龍輔。檢校待敎尹行任。以次侍立訖。上具戎服。乘輿出賓陽門。詣春塘臺。降輿陞座。命閣臣承史應射者。皆下去。應射後還入。豐之曰。應榜人四十九名云。而或爲閽人所阻。不得入來云矣。上命宣傳官李身敬曰。分付守門將。一竝盡入。可也。考官行判中樞府事徐命善。訓鍊大將具善復。兵曹判書趙時俊。禁衛大將徐有大等。率應射人入。行四拜禮訖。命善進前曰。日間。聖體。若何。上曰。一樣矣。謂時俊曰。三番告道除之。俄命應榜軍兵入之矣。尙不入來。出問。可也。上謂善復曰。頃觀補土處。非但卿等。竝與募軍而感之矣。時俊曰。以軍門千別將擬望人之乏少。自訓局草記。春間差送之營將。次第內移之意。仰請蒙允矣。當初以曾經閫任。差送營將者。爲悶鎭務。近漸弛解之致。而自外移內。乍往旋還。無益於公家。有害於迎送。且朝廷擧措。尤當示以愼重。未滿十朔。何可遽議其違式經遞乎。臣之愚意。則訓局草記。姑爲勿施。已內遷之營將。亦爲仍任。恐合事宜矣。上曰。仍任。可也。出擧條善復曰。向日筵中。以有關體禮事仰稟。而西原營將李文爀。軍門內遷矣。今因兵曹判書所奏。有仍任之命。當初臣之筵奏。蓋有委折。兵使營將。相會宴飮之際。損體之說。傳播中外。臣等忝在武將之列。旣聞之後。不可無糾正之擧。而不必索言。只爲內移本兵之將。旣請仍任。則其時事實。不可不仰奏。上下官。俱有所失。竝施譴罷之典。何如。上曰。依爲之。出擧條時俊曰。訓鍊正今當差出。外任竝擬。何如。上曰。依爲之。出擧條吏批獨政。啓辭入來。豐之曰。殿座時。若値開政。而有稟達之事。則政官入侍啓請。自是規例。而今日獨政。啓辭不爲筵達。書入啓辭。事極未安。吏曹參議黃昇源推考。何如。上曰。依爲之。出擧條昇源趨入進伏曰。判書鄭尙淳疏批未下。參判未差。小臣獨政未安。何以爲之。敢稟。上曰。只出緊任。可也。出擧條上曰。監察皆去何處。而只二人入來乎。問于憲府書吏。可也。仍命書榻敎曰。房主監察柳鎭爀汰去。今日政差出。又命書榻敎曰。王大妃殿進御加味異功散停止。三戔人蔘粟米飮。依前方。自明日一貼煎入。又命書傳敎曰。近來法綱。日就解弛。科場之不嚴。亦當比諸前式年爲愈甚。見今試期不遠。及今申飭。庶可責效。際見憲臣疏辭。今番科場紛拏之漸。足可逆賭。先令廟堂。嚴飭京兆。使之宣示各部。俾諸生。無或犯科。入場日另飭禁亂所。十分嚴束。雖於入場之後。自試所廉察。如有隨從之闌入者。竝與率入儒生。移付法司。如律勘繩。又當分遣史官。按例廉察。以考勤慢。試官若又慢忽。倂與試官重繩。預先知悉。外方之弊。與京中何異。亦令廟堂。措辭行會。亦當發遣御史。牲栍按廉。如或犯科。京試官都事。卽其試邑定配。儒生如律勘斷。該道監司地方官。亦當重勘。以此各別嚴飭。大小科設場邑名。爲先區別後錄狀聞事。三懸鈴。分付。上曰。望闕禮進去承旨許遞。前望單子入之。待下批牌招察任。出榻敎試射畢。頒賞入格文武及軍兵。仍還內。諸臣以次退出。
정조 9년
傳于沈豐之曰。都承旨與來待諸臣入侍。
정조 9년
以十六日儒生殿講取稟。傳于李亨元曰。爲之。
정조 9년
柳焵啓曰。監察十三員內。七員未署經。今秋秋夕祭享。無以分排。在前如此之時。有未署經監察。署前行公之例。今亦依秋例出仕事。分付。何如。傳曰。允。
정조 9년
柳焵。以禮曹言啓曰。永禧殿第三室後面第三室第四室間。前楹道里上。南北挾室道里上。雨漏諸處。修改擇日以入事。旣承筵敎矣。修改吉日。卽令日官推擇。則今八月十五日十六日俱吉云。以何日定行乎。敢稟。傳曰。以十六日爲之。躬詣奉審後。仰土剝落處。當修補。此意。分付該曹。可也。
정조 9년
李祖承。以景慕宮提調言啓曰。太常大棗。今方薦新於本宮。而苑棗尙未爛熟。將待來九月朔享。薦新之意。敢啓。傳曰。知道。
정조 9년
趙興鎭。以賑恤廳言啓曰。永祐園守護軍。案山山直等。今番則以米二斗式。自惠廳上下事。命下矣。守護軍五十名。案山直二十五名等處每名各米二斗式。合十石分給之意。敢啓。傳曰。知道。
정조 9년
沈豐之。以刑曹言啓曰。龍虎營牢子次知。敎鍊官牢子牌頭等。出付刑曹事。命下矣。敎鍊官李信培。牢子牌頭李東相。爲先着枷嚴囚之意。敢啓。傳曰。放送。可也。
정조 9년
沈豐之。以刑曹言啓曰。因楊州居金信潮擊錚草記。依前下敎。卽爲行會可也事。命下矣。信潮之父天欽。罪犯至重。關係不輕。而臺啓處分間姑停。猶在未收殺之中。臣曹不得擧行之意。敢啓。傳曰。依前下敎擧行。
정조 9년
趙興鎭。以刑曹言啓曰。今初七日幸行時擊錚人。自本曹。捧供以聞。而其中梁山居金成才。巨濟居鄭歲宗。以原情之見失。不得依他例擧行。本曹三堂。以上言捧供。請罪禁郞。俱被罪罷。此二人。未有下落。已經多日。尙此滯留。實涉可悶。今日開坐。始爲取招。則梁山金成才。以爲。其父德坤。以本邑下吏。官錢四百兩逋欠畢納後。赴配於平安道順安縣而病淹中路。乞蒙放釋云。巨濟鄭世宗以爲。自本府。爲其巡歷。使客支供之需。創設平富倉。而近來倉儲匱竭。若値別星。則收斂民間而用之。請革此弊云矣。一則逋欠被謫。自是法典。而肆然呼籲。一則以四件外事。猥越陳聞。俱爲可痛。所當依律嚴勘。而旣有今番擊錚中。以猥濫請勘一款。竝勿施之命。雖不敢請治。而其原情竝勿施。何如。傳曰。又此草記。誠莫曉也。向日還宮後上言啓下時。此兩邑名上言在猥濫拔去中。承宣李祖承。以伊時入侍承宣。丁寧見之。而今又如是草記。豈不怪底。設令原上言見失。係是未啓下之上言。亦非本曹所知。本曹之每每草記。果何委折。其委折更爲詳細草記。政院之捧入。大是不察。當該承旨。爲先從重推考。
정조 9년
趙興鎭。以刑曹言啓曰。罪人金天欽。依前下敎擧行事。命下矣。天欽之罪犯至重。固難輕議其疏放。而矧今臺啓。旣在未收殺中。則實非臣曹所可擧行者。屢次成命之下。不得奉行之意。惶恐敢啓。傳曰。豈以量處爲批。在未收殺之中乎。今番下敎。此亦量處者。依前下敎擧行。可也。
정조 9년
柳焵。以刑曹言啓曰。因晉州居張召史上言。誠如所訴。不可不査處。令該曹枚擧上言。分付道伯。俾卽如律決處事。判下矣。取考本曹所上獄案。則張召史夫沈先戒被撞於李德林致死。而今番審理時。本道置諸稟處秩。臣曹覆奏判付內。大抵傷處長廣。如板印出。足踼則方。頭觸則圓。自是不易之痕損。而此獄屍帳段。雖云頭觸。無異足踢。胸膛傷處不圓而方者。已是曉不得處是遣。抱膝倚柱。牢坐有時。則其貼背柱面。不言可知。此與空空地。胸撞於頭。背觸於柱。大有間焉。又若倚柱之時。在稜隅而不在前面。則背脊之撞着有損。似無足怪。不然則脊背。初不撞着於稜隅。何論有損無損。初覆檢驗時。似當以此一款。摘奸或盤問。而一不擧論者。極甚疎漏是遣。靑黑著痕。而旣曰無癊。丹黃合劑。而亦云破瘀。則其平日結痰艾灸之狀。推此足認。況旀二次之觸。拕至十日之久。病因添熱。跡近邂逅。則尤無持疑之端。德林身乙。加刑一次定配事判下。據自臣曹。卽爲行會該道。今旣跨朔。其間必已發配。卽令道臣。更爲押還。親執詳覆。具意見論理狀聞後稟處。何如。傳曰。此獄案。道伯則傳之惟輕。果於判付時從道啓。而其後筵中大臣刑官及登筵諸臣。皆言道啓之徑庭。處分之大寬。然以判付已頒。不得反汗。而或慮有誤決。心常耿耿矣。際見屍親上言。不可以一邊之言。置之勿施之科。更令道臣。具意見論理狀聞後稟處。李德林姑勿押還。以待結末。可也。
정조 9년
柳焵。以義禁府言啓曰。擊錚人黃泰熙。以其曾祖翼再。特許復官事原情。據刑曹啓目判付內。近來隄防。雖曰蕩然。事關戊申庚戌獄案則其矣原情。設令十分信然爲法官者。不可循例捧供。況此事關係。何如。積年不敢擧論之事。今日必欲提起。果是何故。今番擊錚一倂以草記。竝請勿施。循例捧供啓聞者。只是三度。而此原情。在啓聞之中。而末端。亦無一字措辭刑堂之意。認以猥濫之罪。謂浮於隄防乎。然則俄筵判堂。出擧條。申飭之說。又何其太相反乎。此等處。若或泛看。來頭之弊。將使戊乙丙丁之逆案。互相符同。次第攙及擊錚擊鼓。不勝其支當。刑曹當該堂上。倂施削黜之典。少知朝廷有隄防。本事委折。不可不詳審處之。令吏曹禁府。相考前後文跡。仍又取議大臣。令禁府草記稟處事。命下矣。就議大臣。則左議政洪樂性以爲。以黃翼再事。有問議之命。而臣病餘神情昏瞀。尋常事務。猶不能領會可否。況此年久獄情。憑閱文案。剖判肯綮。實無其路矣。第念庚戌鞫獄。何等凶逆。而關係莫重。則隄防之嚴。尤不可以久遠而弛忽也。明矣。噫彼翼再。本以名登戊申賊招之人。又此緊出於庚獄逆招。乍放旋竄。則決不宜遽議疏滌於五十年之後矣。伏惟上裁。領中樞府事金尙喆。病不收議。領敦寧府事鄭存謙。以爲。黃翼再鞫情。今因金吾考謄之文案。見其前後招辭。則道昌。卽庚獄窮凶之極賊。而惟恐道昌之承款。爲行藥免禍之計。道昌之奴萬益。以翼再爲證。翼再發明之端。惟以日字之相佐爲說。而萬益徑斃。未及與翼再。面質究竟。臺啓聯發。至於極邊定配。則其後酌放。已是寬大之典。今於年久之後。決不可因其孫之濫訴。輕議疏滌。壞隄防而啓後弊。伏惟上裁。行判中樞府事徐命善。以爲。今因金吾文案謄本。槪見黃翼再鞫情顚末。則道昌卽庚獄之肯綮。而滅口除禍之計。道昌之奴。旣以翼再爲證。渠雖以日月之相佐。作爲發明之端。而終不能脫然伸白。以致臺啓峻發。遂至遠配。則今於六十年之久。因其子孫之鳴冤。遽滌丹書。有乖嚴隄防之義。後弊所關。決不可輕議。伏惟上裁。行判中樞府事李徽之。以爲。年久之事。未詳其委折。不敢妄對。而只憑其孫之擊錚。遽然伸冤。則恐非嚴隄杜後弊之道。且觀禁府文案謄來者。則道昌女婿夢瑞。言於其妻母等曰。黃順天以爲。道昌若爲承款。則吾與汝。俱不免禍。而某條行藥致斃。幸莫大焉。數日後錢文一百兩及毒藥所裹封。使之密密傳給於徐有建家。而又以爲。道昌本家。在於順天。故黃順天爲本倅時。道昌出入衙中。凡事無不相議。賊招如是明白。其有隱情。可以推知。審愼之道。不可輕議復官。伏惟上裁。行判中樞府事李福源。以爲。黃翼再罪名。取考吏曹歲抄中原傳旨。則初出戊申逆招。後入庚戌鞫獄。又考金吾所謄推案。則親密道昌之實狀。誘脅夢瑞之凶計。萬益所供。不啻丁寧。而發明無證。究覈未竟當初酌處。畢竟疏放。已是寬大之特恩。則今於年久之後。決不可因其孫無嚴之訴。更議減等之典。伏惟上裁。行判中樞府事金熤。以爲。庚戌逆變之妖凶憯毒。實從古鞫獄之所未有者。凡諸干連庚獄之類。若非十分淸脫。一毫無疑者。則決不當輕議疏釋。今因黃泰熙擊錚爰辭。考諸金吾推案謄本。則黃翼再之名出逆招。非止一番。一出於戊申逆招。再出於庚戌逆招。而毒斃道昌。滅口免禍之計。萬益之招。不啻丁寧。雖以日月之違端。把作自明之一證而蒙放。而旋因臺啓。遠配給牒。而又因臺啓還寢。則情節之實多可疑。據此可見。到今半百年之後。何可以子孫之鳴冤。遽擬以全釋之科乎。鞫獄至嚴。隄防至重。復官與否。尤非可論。伏惟上裁云矣。今此黃翼再。名載鞫招。而的有證援。恩出曠蕩。而亦竟還寢。終未白脫。尙在丹書。其孫所以籲冤者。專以日子之相左。而其時亦未得辨晰。則到今五十年之後。決不宜輕議疏滌者。誠如諸大臣之論。況今逆孽踵生。隄防漸壞之時。此等呼籲之類。謂以情出爲先。有所曲恕。而但止於勿施而已。則後弊所關。實有深慮。臣意則黃泰熙肆然干冒之罪。令該曹照法重勘處。恐合事宜。上裁。何如。傳曰。依議施行。可也。
정조 9년
獻納宋銓啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請勿故罪人國榮。亟施孥籍之典。請爲奴罪人夢獜。定配罪人崔宗岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬定王法。措辭見上答院曰。不允。第十四件事。十五件事。亟停勿煩。
정조 9년
行副司直李度默疏曰。伏以。閟宮進書。吉日成禮。聖孝彌光。群情胥忭。臣於是日。猥叨近密。獲覩盛儀倍切欣幸之忱。迺於千萬夢想之外。忽伏承晉秩之命。臣誠驚惶震越。不知措躬之所也。夫褒賞之典。蓋爲酬功也。卿月之班。自是命德也。苟非勞勩之可紀。聲望之素著。上不可輕授。下不當冒占。而臣則自來庸陋。實是擧世之所知。暫時周旋。不過職事之奉行。今玆罔功之賞。遽及無似之質。擢置宰列。不少難愼。未知殿下。何取於臣。而有此萬萬非常之誤恩耶。臣姿旣空疎。跡又孤疇。幸際明時。過蒙洪造。兜攬已極。絲毫靡補。中夜思惟。惶汗浹背。今又夤緣倖會。節次推遷。有隕自天。如負且乘。臣是何人。偏被聖眷若是其隆摯也。噫。受恩如天。圖報無地。庶期殫竭。不擇夷險。而顧此所叨。非分之宜。雖欲憑恃寵靈。冒昧承膺。其於辱聖簡。累名器。何哉。旣在闕中。不得不祇肅恩命。而仍因蹲據。若固有之實。非私義之所敢出。玆陳短章。仰瀆崇聽。伏乞聖慈。俯垂諒察。亟命收還臣新資。以重公器。以安微分。不勝幸甚。答曰。省疏具悉。卿其勿辭行公。
정조 9년
大司諫朴天行。獻納宋銓。正言鄭致淳柳畊箚曰。伏以。臣等伏見昨日所下秋曹草記批旨。罪人黃翼再之孫。肆然鳴冤。至請其祖之復官。噫嘻。此何等變怪也。翼再之干犯。何如。關係。何如。而名載丹書。于今幾年。謂以歲月之稍久。乃敢僥倖於申卞。此專由於隄防不嚴。釁孽生心之致。寧不痛哉。執法之地。不思嚴斥。直請上裁。誠極慨然。處分已下。無容更議。而第伏念。鐵案昭在。獄體至重。雖事係久遠。次不可容易撓改。則爲其親屬者。亦何敢冒濫追理。而矧今世變層生。凶逆踵出之時。此等無嚴之類。若不痛加繩治。以懲方來。則將不知幾箇凶醜之種。咸思覬覦。各欲申理。言念世道。豈不寒心。伏願擊錚人黃泰熙。亟令該曹。嚴刑定配。以爲重獄案杜後弊之地焉。取進止。答曰。省箚具悉。聯箚無已過乎。
정조 9년
掌令朴長卨疏曰。伏以。宮園展謁。聖孝克伸。進書禮成。縟儀載擧。臣民忭祝。曷有其極。仍伏念臣揆才端量。百不猶人。分甘樗散。望絶竽濫。徒荷聖眷。猥廁臺端。前後除拜。非一非再。而曾未能出一言。論一事。以效一日之責。想我殿下。亦已俯燭矣。其爲愧此心而羞同列者。尤當如何哉。春間逆獄。又是前古所無之大變。連値帳殿之親訊。猥隨諸臺之後班。三朔蹲冒。一味僨誤。而至於福賊之施以次律。只緣臣等之不能爭執。以至獄體之疎虞。王法之隳壞矣。果然前大諫李義行之疏出。而責之以何無一言爭執。臣實滿心慙恧。無地自容矣。繼伏見前正言李敏采之疏本。則以臺臣之懲討不誠。屢屢譏斥。其昏謬不誠之罪。臣固有之。臣方撫躬循省。縮伏訟愆矣。不意柏府恩除。又下於宮享展拜之際。區區私義。不遑自恤。冒膺庚牌。暫隨陪班。而前後人言。屢發屢激。自來情踪。愈危愈蹙。不可以時月之稍久。因仍蹲據也明矣。略控自劾之章。仰瀆崇嚴之聽。伏乞俯垂諒察。特賜鐫改。以謝人言。以安私分。千萬幸甚。臣於乞免之章。不敢贅及他說。而憂憤所激。不容終默。敢此附陳焉。惟聖明垂察焉。噫嘻。亂逆之層生。莫今時若也。懲討之不嚴。莫今日如也。國家之所以維持。人臣之所以籍手者。只是討亂賊。明義理而已。今也不然。舊逆纔誅。而新逆踵出。前獄未了。而後獄繼起。伏莽之變。殆無虛歲。滋蔓之患。遏絶無日。馴致窮天地。亘古今。所未有之極賊。釀成於一門之內。層出於兩載之間。何幸乾道孔昭。王章夬伸。元凶大憝。次第就戮。而治與之律。劓殄之典。當斷不斷。當施不施。以至三司之啓。已作生毛之紙。而始焉分啓論列。今焉合辭爲一。至令堂堂嚴懲討之義。反歸沁沁忨時月之計。每一思惟。心寒骨靑。憤不欲生者。而環顧殿下之廷。無一人碎首瀝血。以效臣死之義。以此規模。以此法綱。其可曰懲討之莫嚴。而亂本之永杜乎。至以今春鞫獄言之。凶如瑮賊而情節。猶未盡究。惡如福逆而端緖。尙未窮探。道夏炯采之至妖極憯。未施當律。一串之凶肚。同腸之逆謀。草草勘斷。速速彌縫。其爲緩獄之失。有不可勝言。臣亦其時參鞫之臣也。日逐周行。苟度時日。不能出力而爭執。不誠不實之罪。果若人言。固無所逃。而臣愚死罪。竊以爲群下之不誠。殿下實有以啓之也。何者。今日國家。悠悠萬事。莫過於懲討之一副當義理也。爲今臣子者。孰不知天經地紀之不可紊也。君讎國賊之不可忘也。前後臺臣之每一論啓也。殿下只以寬緩爲辭。輒以鎭安爲敎。又從以厭於煩聒。過於操切。當戮之罪。列批不允。當論之啓。或使姑停。上下相持。情志不孚。抑塞囁嚅。欲言而未言。苟且依違。欲論而未論。不意明目之擧。反歸緘舌之域。不誠之責。勢所必至。以殿下明斷之聖。何不思一變之道。以爲導一世於誠實之地也。噫。從諫不咈。自是人主虛受之誠也。大開言路。誠心而聽之。言之不誠者。則威以罰之。言之誠者。則採以用之。導之以大中至正之道。則爲今日北面於殿下之廷者。孰不樂爲殿下言之也。伏願亟加三思。誠心開納。三司之請。特令允許。竝施當用之重律。以明幾晦之義理焉。臣昨伏見秋曹草記所下批旨。罪人黃翼再之孫。駕前鳴冤。至請其祖之復官。噫嘻。一種變怪。又出於今日矣。翼再之罪犯莫重。當時之獄體至嚴。年久之鐵案昭載。則其所關係。顧何如也。而爲其親屬者。僥倖於歲月之漸久。覬覦於事例之寢遠。乃敢冒濫伸理。至煩天聽。此莫非近日懲討不嚴。凶孽生心之致也。寧不痛哉。噫。當今日世變層生。凶逆踵出之時。此等凶醜之徒。若不嚴加痛繩。則無以懼亂賊而杜方來也。該曹諸堂。不能嚴斥。直請上裁。昨日處分。至下譴罷之命。臣固仰殿下之匪怒伊敎。亶出於嚴隄防之意。臣何敢更容議爲。而擊錚罪人黃泰熙無嚴之罪。不可更待稟處也明矣。臣謂泰熙。亟令該曹。嚴加重刑。絶島定配。以爲重獄體懲後弊。斷不可已也。答曰。省疏具悉。所陳前已悉諭。附陳事。亦諭於聯箚之批。爾其勿辭察職。
정조 9년
乙巳八月十一日辰時。上御重熙堂。軍士房承旨入侍時。右承旨趙興鎭。記事官金孝建李崑秀尹行任。以次進伏訖。上曰。雨意快晴。日氣昭朗。正是秋日霽景矣。興鎭曰。黃海道狀啓。再昨入來。而院吏未及照檢。今始入啓云矣。上曰。政院事每每稽緩。申飭。可也。命書傳敎曰。觀此海伯狀啓。道內五邑被溺民戶及渰死人數。至於此多。聞甚驚慘。此是追報來恤典及蠲減等事。依日前下敎擧行事。令廟堂卽爲行會。仍命出。承史以次退出。
정조 9년
乙巳八月十一日巳時。上御誠正閣。都承旨入侍時。行都承旨沈豐之。記事官金孝建金鳳顯尹行任。以次進伏訖。上曰。禮判及前參判李文源。使之入侍。賤臣承命出。與禮曹判書金履素。前參判李文源偕入進伏。上曰。召見卿等。欲問弘陵補土事矣。待宰臣東行還來後始役。則日子太脫。卿之此行。亦是不可已之擧。事甚掣肘矣。文源曰。待臣復命後擧行。似不晩矣。上曰。何日發行乎。文源曰。再明日欲辭朝矣。上曰。海州水災。聞甚驚慘矣。豐之曰。然矣。仍命退。承史以次退出。
정조 9년
乙巳八月十一日酉時。上御重熙堂。坐直承旨入侍時。左副承旨李祖承。假注書李德鉉。記事官金鳳顯尹行任。以次進伏訖。上命讀公事訖。命退。承史以次退出。
정조 9년
行都承旨沈豐之坐。左承旨李亨元坐直。右承旨未差。左副承旨李祖承坐直。右副承旨柳焵坐。同副承旨金夢華坐。注書金孝建仕一員未差。假注書李德鉉仕直。事變假注書鄭冣行仕。
정조 9년
李祖承啓曰。明日聖節望闕禮。依例爲之之意。敢啓。傳曰。知道。
정조 9년
李亨元啓曰。合辭方張之時。憲府無詣臺之員。事甚未安。疏批未下外。未肅拜呈告人員。倂卽牌招。何如。傳曰。允。
정조 9년
傳于沈豐之曰。右承旨入侍。
정조 9년
傳于李亨元曰。未下直守令邊將。皆令明日辭朝。
정조 9년
傳于李亨元曰。番次苟艱。在外司僕正改差。今日政差出。
정조 9년
有政。吏批。判書鄭尙淳疏批未下。參判未差。參議黃升源進。行都承旨沈豐之進。啓曰。判書鄭尙淳疏批未下。參判未差。小臣獨政未安。何以爲之。敢稟。傳曰。只出緊任。以崔弘毅爲西部都事。李泰亨爲洪忠左道京試官。李天穆爲安城郡守。李敬養爲大司成。姜爲司僕正。
정조 9년
兵曹口傳政事。副司直單朴祐源。
정조 9년
假注書金孝建病。代以洪義浩爲假注書。
정조 9년
李祖承。以禮曹言啓曰。永禧殿雨漏修改處。擇日草記以十六日爲之。躬詣諸奉審後。仰土剝落處。當修補事。批下矣。始役吉時。同日辰時爲吉云。以此時擧行。而自第一室至第五室。先告事由祭。依初下敎。同日曉頭。遣官設行。所用雜物。令各該司。磨鍊進排。亦令繕工監別定監役官。趁卽修改。臣曹與戶工曹堂上郞廳。當日眼同看審。何如。傳曰。允。
정조 9년
沈豐之。以吏曹言啓曰。今番上言中。西原居幼學卞厚鎭。洪川居幼學辛興慶崔益謙等。限內不爲現身。戶口亦不來呈。竝只置之。何如。傳曰。允。
정조 9년
金夢華。以刑曹言啓曰。梁山巨濟兩邑人擊錚事草記委折。更爲詳細草記事。命下矣。每當幸行時上言。則只捧上言。擊錚則執捉罪人。出付本曹者例也。今此兩邑人。只呈上言。則當不執捉付本曹。而旣呈上言。又爲擊錚。至於捉付之境。則上言與否。本曹不能知得。只謂其擊錚而被捉。多日滯留。事甚未安。雖知其更爲捧供之爲萬萬惶悚。而亦不可公然掩置。果有草記矣。今伏承批旨辭敎。益不勝惶懍罔措。至於兩人之上言擊錚。一時竝擧者。此是無前之事。不可仍置不勘。竝爲嚴處。斷不可已。而嚴批之下。復此冒陳。不勝震懍俟罪之意。敢啓。傳曰。始知其事實。然則兩漢之一邊上言。一邊擊錚。民習萬萬無嚴。各別嚴處。以懲日後。卿等勿待罪。可也。
정조 9년
乙巳八月十二日酉時。上御重熙堂。坐直承旨入侍時。左副承旨李祖承。假注書李德鉉。記事官金鳳顯尹行任。以次進伏訖。上命讀公事訖。命退。承史以次退出。
정조 9년
行都承旨沈豐之坐。左承旨李亨元坐。右承旨李祖承坐直。左副承旨柳焵坐直。右副承旨曺遠振在外。同副承旨金夢華坐。注書金孝建病一員未差。假注書李德鉉仕直。事變假注書鄭冣行仕。
정조 9년
傳于李亨元曰。明日出宮門路。以協陽門爲之。
정조 9년
大司成前望單子入之。申大升落點。
정조 9년
傳于李亨元曰。右副承旨入侍。
정조 9년
傳于沈豐之曰。下直守令邊將留待。
정조 9년
傳于李亨元曰。政官牌招開政。
정조 9년
柳焵。以禮曹言啓曰。卽接永禧殿參奉所報。則本殿動駕在近。多有擧行之事。而本殿令有闕未差云。令該曹以在京無故人。口傳差出事。分付。何如。傳曰。今日政差出。
정조 9년
柳焵。以禮曹言啓曰。卽接獻陵參奉所報。則今此秋夕祭享時。兩官當爲備員參祀。而本陵令有闕未差云。莫重祭享時。兩官不可不備。令該曹以在京無故人。口傳差出。以爲備員將事之地。何如。傳曰。今日政差出。
정조 9년
有政。吏批。判書鄭尙淳疏批未下。參判李敬養進。參議黃昇源進。行都承旨沈豐之進。以曺遠振爲承旨。朴聖泰爲執義。李顯靖爲掌令。李羽晉李永穆爲持平。朴一源爲漢城庶尹。李英遠爲永禧殿令。吳錫齡爲獻陵令。兼持平單李太亨。故漢城判官成三錫復官爵事。承傳。
정조 9년
兵批。判書趙時俊進。參判李度默病。參議柳誼入直進。參知李夔病。同副承旨金夢華進。以李尙顯爲西原營將。李東鉉爲部將。副司直單李敬養金載順尹勉升宋鍈鄭存中洪明浩趙鼎鎭趙興鎭。副司果單李近胄。洪忠兵虞候宋益休。今加折衝加資事。承傳。
정조 9년
李亨元。以兵曹言啓曰。今八月十六日。大駕詣永禧殿奉審時。以何營軍兵隨駕。何營軍兵留陣。而禁軍及馬步軍幾番幾哨磨鍊乎。敢稟。傳曰。以訓局步軍六哨。馬軍二哨。隨駕禁軍則二番隨駕。禁衛營當留陣。可也。